AlexejDobrolubov/national_council_slovak_2010 huggingface dataset:
33. schôdza NR SR - 14.deň - B. popoludní
Dátum: 2025-04-15
Poslanec: Jarjabek, Dušan (SMER - SD)
Druh vystúpenia: Vystúpenie s faktickou poznámkou

205. Ďakujem pekne, pán predseda. No, opäť svieži vzduch zavial v tomto parlamente, ja som veľmi rád, pani poslankyňa, že ste nám teda povedali istý inogeneračný názor, inogeneračný pohľad. Ja som vďačný aj za tie spomienkové slávnosti, kde ste poukázali na to, čo tu vyvádzala opozícia, keď bola koalícia. Skutočne ide len o kontrolu finančných prostriedkov, vďaka hlavne aj za to prirovnanie k ruskému zákonu. No a čo keď podobný zákon je aj na Ukrajine? Toto nikoho nenapadlo, vôbec neviem, ako toto prirovnanie k ruskému zákonu mohlo niekoho napadnúť, veď skutočne to je taká blbosť. A skutočne treba, aby ste apelovali na toho, kto vám to písal, aby vám vrátil honorár, veď to je ako neslýchaná hovadina. Je to európsky zákon, je to zákon o kontrole. A mne konkrétne na tom zákone vadí to, v rámci tejto skutočnosti, ktorú tento zákon rieši, mne vadí, keď sú peniaze, ktoré sú určené napríklad na použitie pre mladé rodiny alebo na hendikepované deti, alebo na podporu mladého huslistu napríklad, aj také sa stáva, použité na zaplatenie tribúny pre politické protesty. Aj o tomto je tento zákon, aby sme si jasne povedali, na čo sú použité peniaze, ktoré do týchto, nazvime to, finančných skupín idú. A jednoducho to je o kontrole. A keď niekomu táto kontrola vadí, tak tomu vôbec nerozumiem, preto lebo predsa nikto z nás nechce byť klamaný, nie? Alebo niekomu to vyhovuje, že mladý huslista bude na papieri a vy si z toho postavíte tribúnu na politické protesty? No mne teda nie.
33. schôdza NR SR - 14.deň - B. popoludní
Dátum: 2025-04-15
Poslanec: Jarjabek, Dušan (SMER - SD)
Druh vystúpenia: Vystúpenie s faktickou poznámkou

169. Ďakujem pekne za slovo, pán predsedajúci. Ja som veľmi rád, že tu zaznelo aj trošku toho neprogresívneho vzduchu, ktoré nám predniesol pán poslanec Gašpar, a ja som skôr vyjadrím k tej forme ako k tomu obsahu. V prvom rade všimnite si, že pán Gašpar nikoho neurážal. Všimnite si, že bol absolútne faktografický, nevykrikoval, nejačal tu hystericky, nebúchal sa do pŕs, zdôvodňoval predkladaný materiál, no a hlavne akonáhle niečo kritizoval, nemal krvavé oči a kritizoval opäť faktograficky. No a ja by som veľmi rád chcel počuť aj z druhej strany podobné vystúpenie, nie obsahovo, samozrejme, to sa nedá, ale formálne iné vystúpenie, ako sú tie vystúpenia často s tými jačivými hlasmi a krvavými očami. A čo bolo teda pre mňa priznám sa také najdôležitejšie, pán Gašpar dokázal, že aj slovo hulvát sa dá povedať s istým šarmom a pritom vôbec to slovo hulvát nemusíte použiť. Ďakujem za pozornosť.
33. schôdza NR SR - 14.deň - B. popoludní
Dátum: 2025-04-15
Poslanec: Jarjabek, Dušan (SMER - SD)
Druh vystúpenia: Vystúpenie s faktickou poznámkou

72. Ďakujem pekne za slovo, pán predsedajúci. Pani poslankyňa, ozaj neviem, na čo bolo dobré toto vystúpenie, preto lebo vy ste sa 5 % venovali zákonu a 95 % to bolo hecovanie k nenávisti a neznášanlivosti. A nechápem to jednoducho z toho dôvodu, že keď sa vieme na chodbe normálne rozprávať, prečo sem musíte prísť ako úplne iný človek? Ja to naozaj nechápem. Načo je to dobré toto? Veď to hecovanie, to neni hecovanie nás, ja na vás mám nejaký názor a ten si nezmením ani po desiatich takýchto vašich vystúpeniach, ale to je hecovanie tej verejnosti, ktorá vás počúva. Toto vy uvidíte dôsledky a vy to veľmi dobre viete, v tom je to od vás zákerné, že vy to veľmi dobre viete, že toto bude mať dosah na tých námestiach a na tých vašich ďalších protestoch, ktoré budete organizovať, a kde budete mať presne túto rétoriku a na ňu sa budete odvolávať. Ja nechápem, načo je to dobré, toto hecovanie, to je tá neznášanlivosť, to je tá nenávisť, to je proste, to je čosi, proti čomu všetci oficiálne hovoríme, že sme. A vy to tu úplne oficiálne proklamujete. Buďte taká láskavá a venujte sa tomu zákonu a povedzte normálne, že či ste, niekoľkokrát ste použili slovo transparentnosť, že či ste za to, aby tí všetci, ktorých sa to týka, mohli jednoducho preukázať na to, koľko peňazí dostávajú a ako tie peniaze minuli. Čo je na tom v tejto chvíli niečo nepochopiteľné? A takto to dokáže pochopiť každý. Len vy do toho zaplietate tú poondiatu nenávisť, ktorá sa potom ukáže v celej tejto spoločnosti ako to, čo ňou lomcuje. A vy to dobre viete a preto aj provokujete. Nechápem prečo.
33. schôdza NR SR - 11.deň - A. dopoludnia
Dátum: 2025-04-10
Poslanec: Jarjabek, Dušan (SMER - SD)
Druh vystúpenia: Vystúpenie s faktickou poznámkou

ideálnom vzťahu, aj teda politickom, ekonomickom a hlavne teda aj personálnom. A hlavne to váženie si jeden druhého v zmysle tých, aby to len nebolo o tej forme, ale hlavne o tom obsahu ako to tuná často nebýva. Takže ešte raz veľmi pekne ďakujem a skutočne som rád, že to tuná zaznelo a práve v tejto chvíli.
33. schôdza NR SR - 11.deň - A. dopoludnia
Dátum: 2025-04-10
Poslanec: Jarjabek, Dušan (SMER - SD)
Druh vystúpenia: Vystúpenie s faktickou poznámkou

54. Ďakujem veľmi pekne, pán kolega. Ja sa chcem veľmi pekne poďakovať za to všetko, čo si povedal. K tým vládam len jednu vec. Každá vláda je iná a každá vláda má iné problémy a hlavne iné možnosti. Čiže porovnávať vlády, no, takýmto spôsobom, ako sa to tu robí na tej ľavej strane, to je také krívajúce nie na jednu nohu ale na obidve. No a potom by som chcel povedať jednu skutočne takú zásadnú vec, ďakujem veľmi pekne za to všetko, čo si povedal, a ďakujem hlavne za to, že aj tí, čo rozmýšľajú trošku jednoduchšie, no o to progresívnejšie, mali možnosť pochopiť, ako to vlastne je, resp. malo by byť s tými, s tým, s tými, s tým I., II. a ďalšími piliermi, ktoré teda budú nasledovať. A myslím si, že táto prednáška, ktorú si mal, by mohla zarezonovať aj vo väčšej miere, preto lebo naozaj si povedal, ako by to všetko malo v tom ideálnom... ideálnom vzťahu aj teda politickom, ekonomickom, a hlavne teda aj personálnom, a hlavne to váženie si jeden druhého v zmysle tých, tých, aby to len nebolo o tej forme, ale hlavne o tom obsahu, ako to tuná často nebýva. Takže ešte raz veľmi pekne ďakujem a skutočne som rád, že to tuná zaznelo. A práve v tejto chvíli.
33. schôdza NR SR - 1.deň - B. popoludní
Dátum: 2025-03-25
Poslanec: Jarjabek, Dušan (SMER - SD)
Druh vystúpenia: Vystúpenie v rozprave

5. Pán predseda, drahí kolegovia, dámy a páni, vážené panie poslankyne, vážení páni poslanci, dovoľte mi aspoň takto krátko si pripomenúť štyroch našich kolegov, troch našich pánov bývalých poslancov, ktorí už nie sú medzi nami a ktorí nás pred niekoľkými dňami, dá sa povedať, nečakane opustili. 5. 2. 2025 nás náhle a nečakane v kruhu svojich priateľov opustil doc. Ján Cuper, slovenský advokát a politik, bývalý poslanec Snemovne národov Federálneho zhromaždenia ČSFR a Národnej rady Slovenskej republiky, dlhoročný člen HZDS, absolvent Právnickej fakulty Univerzity Komenského, kde neskôr pôsobil ako docent na katedre teórie práva a sociálnych vied až do roku 2017. Ján Cuper bol autorom viacerých vedeckých prác z oblasti právnej teórie. Do politiky vstúpil v roku 1992. Okrem politickej a vedeckej kariéry sa venoval zanietene aj zberateľskej činnosti. Bol držiteľom mnohých rezortných a štátnych vyznamenaní. 6. 3. 2025 náhle skonal docent Dušan Čaplovič, bývalý poslanec Národnej rady Slovenskej republiky. Dušan Čaplovič vo svojom živote zastával mnohé riadiace funkcie. Bol ministrom školstva, vedy, výskumu a športu Slovenskej republiky. Bol podpredseda vlády Slovenskej republiky, zakladajúci člen strany SMER –slovenská sociálna demokracia, bol poslancom Národnej rady Slovenskej republiky. Dušan Čaplovič bol historik, vedec a archeológ. Bol podpredseda Slovenskej akadémie vied, bol absolventom Filozofickej fakulty Univerzity Komenského v Bratislave. Ako historik a vedec zastával mnohé vedúce funkcie v zahraničných inštitúciách. Za svoju činnosť bol tiež držiteľom mnohých vyznamenaní. 21. 3. 2025 vo veku 90 rokov zomrel doc. Štefan Kvietik, slovenský divadelný, filmový a televízny herec, vysokoškolský pedagóg, ale zároveň aj politik a poslanec Slovenskej národnej rady a Národnej rady Slovenskej republiky. Vo svojej profesnej kariére zanechal po sebe neopakovateľnú brázdu svojho majstrovstva. S menom Štefan Kvietik sú spojené tie najúspešnejšie projekty nielen začiatkov slovenskej kinematografie, televíznej a divadelnej tvorby, ale aj vrcholné diela slovenskej a československej filmovej tvorby. Významná je tiež jeho pedagogická činnosť. Štefan Kvietik stál tiež ako politik pri zrode Slovenskej republiky. Bol členom Slovenskej národnej strany. Bol držiteľom mnohých štátnych a rezortných vyznamenaní. 3. 3. 2025 zomrel Ing. Jozef Markuš, významný slovenský politik, ekonóm, prognostik, dlhoročný predseda Matice slovenskej. Bol podpredsedom vlády národného porozumenia. Ako predstaviteľ Matice slovenskej sa aktívne podieľal na vzniku samostatnej Slovenskej republiky. V tejto chvíli dovolil by som si rodinám pozostalých za nás všetkých vysloviť úprimnú sústrasť a vás, pán podpredseda, by som chcel poprosiť o minútu ticha za našich ctených zosnulých bývalých kolegov. Ďakujem pekne.
39. schôdza NR SR - 3.deň - A. dopoludnia
Dátum: 2025-09-11
Poslanec: Janas, Karol (HLAS - SD)
Druh vystúpenia: Vystúpenie s faktickou poznámkou

Vážený pán predsedajúci, vážený pán minister, vážené kolegyne, kolegovia, ja sa vyjadrím k predrečníčke alebo teda k tej, ktorá predniesla príspevok. Mám tam veľké výhrady k viacerým veciam, ktoré ona povedala, pretože v prvom rade treba si uvedomiť, že vodárenské spoločnosti vlastnia mestá a obce. Nikto iný za ne nie je zodpovedný ako mestá a obce. To znamená, že na valných zhromaždeniach si volia dozorné rady a tie potom následne môžu voliť predstavenstvá, ale vždycky je to na valnom zhromaždení, kde sú starostovia a primátori, ktorí to majú v rukách a to, že sa ma dotklo, to, čo ste povedali, že treba robiť. Ja som primátorom 15-ty rok Považskej Bystrice. My sme mali to šťastie, že sme sa odtrhli od Severoslovenských vodární a kanalizácií a založili sme si vlastnú Považskú vodárenskú. Príďte sa pozrieť k nám ako špičkovo pracuje tá spoločnosť a príďte sa pozrieť aj do nášho mesta, kde sme za posledné roky investovali milióny eur práve do vodovodov a kanalizácií, aj cez eurofondy, aj cez vlastný rozpočet mestský, lebo sme to mali ako prioritu. Viete, ono to je vždycky o tom, že akú prioritu si nastaví daná samospráva a čo chce robiť a to isté platí aj po všetkých obciach nášho okresu, že nie je to len mesto, ale vždycky sa vieme dohodnúť práve na orgánoch vodárenskej spoločnosti, čo bude robiť ona, čo bude robiť mesto, čo budú robiť obce a funguje nám to vynikajúco. Keď ste spomenuli tú Domanižu, to je špecifický prípad. Špecifický prípad, pretože tam je čistička vôd, ktorá je obecná. V minulosti si ju vybudovali ako obec, neodovzdali ju do vodárenskej spoločnosti a dneska sa s tým trápia. Naozaj im to nikto z nás nezávidí, ale je to letitý, letitý problém dávno, dávno v minulosti a čo sa týka toho, že rozprávate o hlase samospráv. Nerozprávajte o hlase všetkých samospráv. Ja tiež zastupujem samosprávu a mám na to úplne iný pohľad. Ja plne podporujem zmenu, ktorú urobil pán minister na ministerstve životného prostredia a to, že si dal za cieľ budovanie vodovodov a kanalizácií, že si dal na, do svojho portfólia energetiku, tak o to by sa malo mi...(Prerušenie vystúpenia časomerom.)
35. schôdza NR SR - 14.deň - B. popoludní
Dátum: 2025-06-17
Poslanec: Janas, Karol (HLAS - SD)
Druh vystúpenia: Vystúpenie s faktickou poznámkou

Vážený pán predsedajúci, vážené kolegyne, kolegovia, dovoľte aj ja by som sa vyjadril ani nie tak možno ako poslanec Národnej rady, ale skôr ako primátor okresného mesta v ktorom sídli stanica, ale sídli tam sídlo hasičského záchranného zboru a veľmi často sme diskutovali práve o tej anomálii, ktorá bola pri odmeňovaní hasičov profesionálnych v časoch ich pohotovosti, čo bolo naozaj nelogické a ja sa pripájam k tomu návrhu a chcem aj požiadať všetkých o podporu, pretože tí profesionálni hasiči, ktorí sú v tej chvíli v práci, aj keď sú v pohotovosti, tak si určite zaslúžia oceniť tak, ako je to navrhnuté. A chcem sa aj ministerstvu vnútra poďakovať, aj ministrovi za to, že túto situáciu rieši bez ohľadu na nejaké výtky z hľadiska Európskej únie. Je to v celku taká naša morálna povinnosť, aby sme to dali do súladu s realitou a aby sme ľuďom, ktorí denne sú pripravení nasadzovať svoje životy a svoje zdravie za záchranu či už nás, alebo verejných nejakých statkov, či už súkromných, tak aby sme im to takýmto spôsobom zohľadnili. Takže ďakujem ešte raz ministrovi, ministerstvu a chcem požiadať všetkých o podporu.
33. schôdza NR SR - 3.deň - A. dopoludnia
Dátum: 2025-03-27
Poslanec: Janas, Karol (HLAS - SD)
Druh vystúpenia: Vystúpenie s faktickou poznámkou

24. Vážený pán predsedajúci, vážený pán minister, kolegyne, kolegovia, dovoľte, aby som aj ja veľmi pozitívne vyhodnotil príspevok predrečníka, pretože naozaj bol veľmi korektný a som rád, že sa stotožnil aj s tou zmenou, ktorá prišla a ktorú, ktorú spomína aj spravodajca. To je body v regionálnych nemocniciach. Ja taktiež som aj komunálny politik, som primátor Považskej Bystrice a veľmi mi záleží na tom, aby sa tá nemocnica rozvíjala, a práve aj ja som inicioval a som rád, že ministerstvo si to zobralo za svoje, aby ten bod B, ktorý bol v tom, v tom návrhu, vypadol. To znamená, aby sa nemocnice, ktoré majú dlh na Sociálnej poisťovni, mohli uchádzať o udelenie týchto bodov alebo o získanie týchto bodov, pretože je to nesmierne dôležité pre ich hospodárenie. A ak máme záujem o to, aby sa nám rozvíjali aj regionálne nemocnice, a ja teda určite mám, aby sa v Považskej Bystrici rozvíjala tá nemocnica, tak práve toto môže napomôcť tomu, že sa dostanú do vyrovnaného hospodárenia, a že nakoniec im to finančne pomôže. Bola by veľká chyba a bola by veľká škoda, išlo by to proti týmto nemocniciam, ak by sa im z takéhoto dôvodu to neumožnilo a naviac by to bolo aj diskriminačné pri ostatných zákonoch, ktoré im umožňujú získavať iné licencie, ale v tejto jedinej by to tak nebolo. Takže ďakujem aj ministerstvu za to, že akceptovalo tie naše pripomienky a kvitujem aj korektné vystúpenie pána Majerského.
22. schôdza NR SR - 7.deň - A. dopoludnia
Dátum: 2024-10-30
Poslanec: Janas, Karol (HLAS - SD)
Druh vystúpenia: Vystúpenie v rozprave

48. Vážený pán predsedajúci, vážený pán minister, pani poslankyne, páni poslanci, v súlade so zákonom o rokovacom poriadku som bol určený za spravodajcu k návrhu uvedeného zákona. Predkladám informáciu k predloženému vládnemu návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktorý na mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre vzdelávanie, vedu, mládež, šport a cestovný ruch. Za gestorský výbor navrhujem Výbor Národnej rady pre vzdelávanie, vedu, mládež, šport a cestovný ruch. Odporúčam, aby predmetný návrh zákona v druhom čítaní výbory prerokovali do 30 dní a v gestorskom výbore do 32 dní. Prosím, pán predsedajúci, otvorte všeobecnú rozpravu.
22. schôdza NR SR - 7.deň - A. dopoludnia
Dátum: 2024-10-30
Poslanec: Janas, Karol (HLAS - SD)
Druh vystúpenia: Vystúpenie s faktickou poznámkou

36. Ďakujem. Vážená kolegyňa, vážení kolegovia, ja sa teším z toho, že tieto školské zákony, keď preberáme, tak vždycky sú aj príspevky odborné a že sa venujú meritu veci, aj keď to, čo som povedal minule, tak sa nemusíme zhodnúť, a preto aj budem reagovať podľa toho, ako to ja vnímam tiež ako dlhoročný akademický pracovník. Viete, my sme si tu pred niekoľkými rokmi postavili správnu radu do nejakého postavenia, kde sme ju chceli mať možno ako Západ, na západ od nás v krajinách a nejako sa nám to nedarí. Ale správna rada a najmä jej členovia si musia tú autoritu vybudovať hlavne sami. Viete, v západných univerzitách sú členovia správnej rady najvýznamnejší donori týchto univerzít. Sú tam ľudia, ktorí sú zástupcovia najvýznamnejších zamestnávateľov, ktorí zamestnávajú absolventov. A u nás to, žiaľ, tak nie je a ja plne rozumiem tomu, že sa bojíme aj politizácie členov správnych rád, keďže minister má mať takú, takú právomoc, akú, akú mal v minulosti. A ja súhlasím s touto zmenou, naozaj. Tam ten vplyv politického prostredia treba čo najviac eliminovať, čo sa mne dlhodobo nepáči na vysokoškolskej legislatíve a určite keď sa bude robiť nový zákon, budem to pripomienkovať, to je podľa mňa to, že utlmujeme právomoci vedeckej rady. Ja považujem vedeckú radu za najvýznamnejší a najdôležitejší orgán, ktorý je na univerzite, a bol by som rád, keby aj tie právomoci na formovaní budúcnosti sa zvýšili. A posledná len taká pripomienka, ktorá je, tak čo sa týka toho dlhodobého zámeru, tak ten sa tvorí v spolupráci s fakultami, takže tam ten akademický senát nemá až takú, také oprávnenie. Ďakujem.
22. schôdza NR SR - 7.deň - A. dopoludnia
Dátum: 2024-10-30
Poslanec: Janas, Karol (HLAS - SD)
Druh vystúpenia: Vystúpenie s faktickou poznámkou

24. Vážená pani poslankyňa, na vás je vidieť, že školstvu rozumiete a že keď poviete veci, tak to má svoje ratio. Vo veľa veciach sa zhodneme, ale v niektorých veciach sa nezhodneme, bolo by to aj podivné, keby sme mali rovnaké názory. Ale ja začnem tým, čo sa mi nepáči. Nepáči sa mi to také naše slovenské sebabičovanie, akí sme zlí, aké je všetko nanič, ja verím, že ste to tak nemysleli, aj keď to tak možno trošku vyznelo. Ja začnem tým, čo ste povedali na začiatku a čo ma teší, lebo tak to je, a to je kvalitou vyučujúcich na univerzitách. Nemáme o nič horšiu kvalitu vyučujúcich na univerzitách ako napríklad v Českej republike alebo v Maďarskej republike, aj keď nám tam odchádzajú študenti vo veľkom. Dôkazom toho je, že veľká časť vysokoškolských pedagógov si dneska robí habilitačné inauguračné konanie práve v Čechách a v Maďarsku, lebo tie kritériá sú tam jednoducho menej prísne ako na Slovensku, čo je znakom toho, že stať sa docentom, profesorom na Slovensku nie je vôbec jednoduchý proces. Ale keď sa pozrieme na to, kde je náš hlavný problém nášho slovenského školstva univerzitného, tak to je vo financovaní. Naše školstvo je tak hlboko podfinancované, že keby sme dostávali toľko financií ako v Maďarsku, v Českej republike, tak určite by sme sa vedeli posunúť ďalej. Aj naši študenti, ktorí odchádzajú, neodchádzajú kvôli kvalite výučby, odchádzajú kvôli kvalite internátov, odchádzajú kvôli materiálnemu vybaveniu na jednotlivých katedrách, fakultách a potom, samozrejme, trebárs kvôli ďalšiemu spoločenskému uplatneniu. Jazyková blízkosť s Českou republikou je výnimočná, ale rovnako tak je jazyková blízkosť na juhu Slovenska s Maďarskom, kde tí ľudia, keď odídu, tak majú spoločenské uplatnenie, ktoré ale za to si môžeme za celých 30 rokov, ako sme to tu nastavil, že tí ľudia radšej odchádzajú, to neni vec tohto ani minulého roka. A ja vidím nejakú budúcnosť nášho školstva jedine v tom, keď kompletne zmeníme spôsob financovania univerzitného školstva, tak potom sa nám posunie aj tá kvalita tých študentov, najmä že nebudeme nútení študentov nechávať študovať... (Prerušenie vystúpenia časomerom.)
22. schôdza NR SR - 3.deň - A. dopoludnia
Dátum: 2024-10-24
Poslanec: Janas, Karol (HLAS - SD)
Druh vystúpenia: Vystúpenie s faktickou poznámkou

12. Vážený pán predsedajúci, vážený pán minister, vážené kolegyne, kolegovia, vidím, že stále sme ostali ľudia, ktorí sa naozaj školstvu dlhodobo venujú, ktorí mu rozumejú. Preto by som chcel niektoré veci povedať aj takto verejne. Ony už odzneli na klube, ale aj trošku zarámcovať tú diskusiu do ďalšieho. Je to vážny problém, prechod financií, ktoré sú z materských škôl na, teda zo samosprávy na štát a treba poďakovať pánovi ministrovi, aj teda vyzdvihnúť tú otvorenú diskusiu, ktorú mal so samosprávami, lebo to narážalo na obrovský odpor a tie rokovania sa rodili ťažko. Ten kompromis, ktorý je s tým, že neprechádzajú kluby a jedálne, ja osobne považujem za zlý, ale zlý zo strany samosprávy, zo strany ZMOS-u. Ja neviem ,čo ZMOS viedlo k tomu, že trval na tejto veci. Žiaľ, aj ja ako člen ZMOS-u som sa musel podvoliť rozhodnutiu väčšiny, ale sám osobne sa s tým nestotožňujem. Podľa mňa sa to malo urobiť celé a naraz, ale čo s tým. Vravím, kompromis bol zložitý a ťažký. A druhá vec ale, ktorú by som chcel povedať a ktorá odznela aj na klube, a chcel by som to aj tak do budúcej diskusie povedať, prestaňme rozprávať o tom, že samosprávy berú peniaze z originálnych kompetencií zo školstva a používajú na niečo iné. To bolo možno v minulosti, možno niekoľko rokov dozadu, ale ja teda som primátor, myslím, pätnásty rok a rovnaké obdobie som aj predseda regionálneho ZMOS-u a poviem vám rovno, že situácia je úplne opačná. Pravidelne každoročne idú desiatky, stovky tisíc eur z iných rozpočtových kapitol miest a obcí do originálnych kompetencií školstva, pretože jednoducho tie financie nepostačovali. Ja nepoznám, za náš regionálny ZMOS môžem povedať, ani jednu jedinú obec, ktorá by brala peniaze... (Prerušenie vystúpenia časomerom.)
22. schôdza NR SR - 2.deň - B. popoludni
Dátum: 2024-10-23
Poslanec: Janas, Karol (HLAS - SD)
Druh vystúpenia: Vystúpenie s faktickou poznámkou

72. Vážený pán predsedajúci, vážené kolegyne, kolegovia, ja by som to nevidel všetko tak negatívne, ako sa tu naznačuje. Dneska je najväčším sponzorom športu samospráva a ja ako dlhoročný primátor som mal to šťastie, že som čerpal z fondov na opravu športovísk prakticky zo všetkých najväčších športových zväzov. Čerpali sme na opravu futbalového štadióna, čerpali sme na opravu tartanovej dráhy alebo vybudovanie úplne novej, robili sme opravy na zimnom štadióne a kompletne sme zrenovovali hádzanársku športovú halu. Ja som mal skúsenosti s čerpaním s futbalovým zväzom, hokejovým zväzom, hádzanárskym aj atletickým a za seba musím povedať, že vždycky bolo všetko transparentne nastavené. Keď sme splnili podmienky, tak sme dotácie dostali. Možno by sme si ich predstavovali vyššie, samozrejme, peňazí nikdy nie je dosť, ale všetko potom sa vyčerpalo úplne tak, ako to bolo nastavené, ako to bolo s tými legislatívnymi podmienkami určené. A ak by nebolo takýchto dotácií a takýchto možností čerpať z fondov, tak určite by sme tie športoviská nemali. A kto nás kontroluje? No ja vám to poviem, najlepšie nás kontrolujú naši voliči. Ak by som to neurobil ako treba, tak určite by ma štyrikrát po sebe nezvolili za primátora. Ďakujem.
19. schôdza NR SR - 5.deň - A. dopoludnia
Dátum: 2024-09-18
Poslanec: Janas, Karol (HLAS - SD)
Druh vystúpenia: Vystúpenie s faktickou poznámkou

64. Vážený pán predsedajúci, vážené kolegyne, kolegovia, ja myslím, že tu odznelo presne to, čo je také merito veci. My sme zákonodarcovia. My nie sme orgány ani OČTK, ani prokuratúry a my nemáme žiadne právo vyšetrovať ani prešetrovať. Ja plne dôverujem orgánom, ktoré to vyšetrujú, a pokiaľ viem, tak informácie, ktoré sú dávané do éteru, tak v priebehu najbližších týždňov by už výsledky práve vyšetrovania mali byť odprezentované, tak počkajme si na ne. A potom ich opäť možno nejakým spôsobom komentujme, posudzujme, ale ja plne dôverujem orgánom, že to robia, ako treba. A veľmi kvitujem, že na rozdiel rokov minulých, práve z toho vyšetrovania neunikajú žiadne informácie. A pán Krúpa, ktorý rozprával, že bol v tej komisii tej Kolíkovej, tak možno sám prizná, že sa k žiadnym materiálom OČTK ani k ďalším veciam nedostali. Taká komisia môže politicky niečo vyšetrovať, ale určite nie nahradzovať orgány OČTK. A ak máme obavu o to, čo sa môže diať, čo sa môže stať, my predsa priamo tu v Národnej rade máme kontrolné orgány, ktoré kontrolujú všetky OČTK, ktoré kontrolujú SIS-ku. Ja verím, že po včerajšku sa sfunkční aj výbor na kontrolu SIS a tie majú ďaleko silnejší mandát na to, aby, aby takéto informácie zisťovali. Určite silnejší ako nejaká politická komisia, ktorú si tu politicky dáme dohromady a ktorá bude akurát tak rozprávať na tlačovkách.